Κοινοποίηση σύμφωνα με το άρθρο 95 παράγραφος 5 της συνθήκης ΕΚ

Έγκριση της θέσπισης εθνικής νομοθεσίας κατά παρέκκλιση των διατάξεων κοινοτικού μέτρου εναρμόνισης

(2001/C 120/05)

(Κείμενο που παρουσιάζει ενδιαφέρον για τον ΕΟΧ)

1. Στις 25 Ιανουαρίου 2001, το Βασίλειο των Κάτω Χωρών κοινοποίησε τη θέσπιση εθνικού νομοσχεδίου που παρεκκλίνει από τις διατάξεις της οδηγίας 76/769/ΕΟΚ του Συμβουλίου(1), όπως τροποποιήθηκε από την οδηγία 94/60/ΕΚ(2), σχετικά με την κυκλοφορία στην αγορά και τη χρήση κρεοσώτου.

2. Το άρθρο 95 παράγραφος 5 ορίζει ότι εάν, μετά τη θέσπιση μέτρου εναρμόνισης από το Συμβούλιο ή από την Επιτροπή, ένα κράτος μέλος θεωρεί αναγκαία τη θέσπιση εθνικών διατάξεων επί τη βάσει νέων επιστημονικών στοιχείων σχετικών με την προστασία του περιβάλλοντος ή του χώρου εργασίας, για λόγους οι οποίοι συντρέχουν μόνο στην περίπτωσή του και οι οποίοι έχουν ανακύψει μετά τη θέσπιση του μέτρου εναρμόνισης, κοινοποιεί στην Επιτροπή τις μελετώμενες διατάξεις και τους λόγους που υπαγορεύουν τη θέσπισή τους.

3. Η Επιτροπή, εντός έξι μηνών από την κοινοποίηση, εγκρίνει ή απορρίπτει τις εν λόγω εθνικές διατάξεις, αφού εξακριβώσει εάν αποτελούν μέσο αυθαίρετων ή όχι διακρίσεων ή συγκεκαλυμμένο περιορισμό του εμπορίου μεταξύ των κρατών μελών και εάν συνιστούν ή όχι εμπόδιο στη λειτουργία της εσωτερικής αγοράς.

4. Το εθνικό νομοσχέδιο αποσκοπεί να απαγορεύσει τη χρήση ξύλου που έχει υποστεί κατεργασία με κρεόσωτο σε επαφή με επιφανειακά ή υπόγεια ύδατα, η οποία, σύμφωνα με τις διατάξεις της οδηγίας, επιτρέπεται εάν το κρεόσωτο περιέχει βενζο-α-πυρένιο σε συγκέντρωση μικρότερη των 500 εκατομμυριοστών κατά βάρος και υδατοδιαλυτές φαινόλες σε συγκέντρωση μικρότερη του 3 % κατά βάρος. Το εθνικό νομοσχέδιο αποσκοπεί επίσης να απαγορεύσει την επαναχρησιμοποίηση ξύλου παλαιάς κατεργασίας σε επαφή με επιφανειακά ή υπόγεια ύδατα, η οποία δεν προβλέπεται από την οδηγία.

5. Οι ολλανδικές αρχές αιτιολογούν το αίτημά τους αναφερόμενες στην ειδική γεωγραφική θέση των Κάτω Χωρών και στα αποτελέσματα των αξιολογήσεων κινδύνου που διενεργήθηκαν στη διάρκεια του έτους 2000, επομένως μετά την έκδοση της οδηγίας 94/60/EΚ. Ισχυρίζονται ότι το νομοσχέδιο δεν εμπεριέχει αυθαίρετη διάκριση και δεν συνιστά συγκεκαλυμμένο περιορισμό του εμπορίου μεταξύ των κρατών μελών, ούτε εμπόδιο στη λειτουργία της εσωτερικής αγοράς.

6. Θα πρέπει να σημειωθεί ότι, με την απόφαση 1999/832/EΚ(3) και μετά από αίτημα που είχε υποβληθεί βάσει του άρθρου 95 παράγραφος 4, η Επιτροπή είχε επιτρέψει στο Βασίλειο των Κάτω Χωρών να διατηρήσει εθνικές διατάξεις που παρέκκλιναν από τις διατάξεις της οδηγίας 76/769/EΟΚ, όπως τροποποιήθηκε από την οδηγία 94/60/EΚ, οι οποίες προϋπήρχαν της έκδοσης της οδηγίας. Οι εθνικές διατάξεις των οποίων τη διατήρηση ενέκρινε η Επιτροπή περιόριζαν τη συγκέντρωση βενζο-α-πυρένιου σε 50 εκατομμυριοστά κατά βάρος (ενώ, σύμφωνα με την οδηγία, το κρεόσωτο μπορεί να περιέχει βενζο-α-πυρένιο σε συγκέντρωση έως 500 εκατομμυριοστών κατά βάρος υπό ορισμένες συνθήκες) και περιόριζαν ακόμη περισσότερο τη χρήση κατεργασμένου ξύλου.

7. Για περισσότερες πληροφορίες σχετικά με το αίτημα των Κάτω Χωρών μπορείτε να απευθυνθείτε στο: Mr F. H. van den Bercken Ministerie van Volksverhuisvesting, Ruimtelijke Ordening en Milieubeheer Directoraat Generaal Milieubeheer Postbus 20951 2500 EZ Den Haag , Nederland Τηλ. (31-70) 339 49 64 Φαξ (31-70) 339 12 92 e-mail: frans.vandenbercken@minvrom.nl

Αρμόδιος για επικοινωνία στην Ευρωπαϊκή Επιτροπή: European Commission Directorate-General Enterprise

Unit E-3 Chemicals

Rue d'Arlon/Aarlenstraat 88 (4/6) B - 1000 Brussels Τηλ. (32-2) 295 58 82 Φαξ (32-2) 295 02 81 e-mail: chemicals-plastics@cec.eu.int

(1) ΕΕ L 262 της 27.9.1976, σ. 201.

(2) ΕΕ L 365 της 31.12.1994, σ. 1.

(3) ΕΕ L 329 της 22.12.1999, σ. 25.